Woordwarrel1/2022: Vermaledyde verlede in vlamme – Lekkervurigeaffêre
Date: January 23, 2022Author: Lekkervurigeaffêre 16 Comments
Daar druk ek mos nou myself in 'n blik met die eerste #Woordwarrel inspirasievonk. (Daar waar jy graag skrywe, gaan sit gat op stoel en draai jou kop na regs. Wat sien jy? Vertel ons die verhaal van die objek/boek/prent/ wat ookal in jou sigveld beland. Hoe het jy dit bekom? Waarom is dit by jou? Wat beteken dit vir jou.)
Lekker blindesambok word ek toegedien. Sien ek sukkel geruime tyd om van ou griffels ontslae te raak. Ek het baie braaf so ruk gelede ou memento's en briewe tot as verbrand. Maar daar is een houer met dagboeke wat ek soos die pes vermy. Knus staan die pandoradosie regs van my en nou moet ek oor haar skrywe. Op eie versoek. Bwaha!
Die reënboog vrolike houer verklap niks van die dikwels stomseer, skaamkwaad, traanbenatte en verwytende woorde wat in 'n verskeidenheid notaboeke opgeteken is nie. My wroeg met my ouers se afsterwe, my beroepslewe, vriendskappe sover terug as 1979. In die houer is my vermaledyde (verduiwelse, vervloekte, verpestelike) verlede weggepak. Goed wat ek net met myself en die Liewe Vader deel. Goed wat ander sal seermaak, verwond of verbaas sal laat.
Hier op die lieflike sonnige, maar koel Sondag môre gryp ek die inhoud en draf na die braai. Voor ek vreeslik kan dink, steek ek die verlede summier aan die brand. Die wind warrel die veraste flenters van die verlede soos sneeuvlokkies oor die grasperk. Weg, net so. Ek is verlig, verheug en vol vrede.
Die leë houer het nou plek vir nuwe gedagtes, griffels wat sagter en wyser is. 'n Verrassing vir vir diegene wat miskien eendag as ek al Huis toe is, die deksel sal lig en my woorde daar sal ontdek. Wyser, sagter woorde wat vertel van groei, geloof en 'n lewe voluit geleef.
Previous Previous post: #Woordwarrel Inspirasievonk 1/2022
Next Next post: Sandput 4: 'n Genadestorie
16 thoughts on "Woordwarrel1/2022: Vermaledyde verlede in vlamme"
Soms het 'n mens nodig om te kla, te kreun en te kerm en papier is geduldig. Maar jy is reg, dis nie 'n goeie erfenis vir diegene wat agterbly nie en jou gedagtes kan steeds seermaak lank na jou heengaan. Ek dink jy het goed gedoen om dit neer te skryf en beter gedoen deur die bewysstukke te vernietig. Vorentoe kyk is die beter opsie.
Hierdie tweede vuur het waarlik my siel ligter gemaak. Kom tyd kom raad.
Nou laat jy my hard dink. Ek het twee jaar gelede al my ma se briewe (wat ek nog gehad het – en daar was baie) oorgelees en versigtig gebere: ek het baie oor my ma en die res van die familie geleer. My eie dagboeke strek al v er op 'n rak… ek is nog nie gereed om hulle te brand nie.
Ek het besef met die herlees dat ek nie meer die vrou is wat daar in gister geskrywe het nie. Ek het leêrs met voormense se briewe en geskiedenis gemaak. My laat besin oor wat ek wil nalaat, en vsndaar het die skoonmaak en wegbrand begin. Joan Didion se woorde in my ore: "I have already lost touch with a couple of people I used to be…"
Jy is 'n dapper vrou!
Frannie, versigtig wyser is eerder die ding. 😉
Is dit nie wonderlik hoe ons as mens groei nie?
Ek het ook sulke stukkies papier wat in boksies weggepak is met hartseer stukkies op (meestal hartseer, nooit sommer gelukkige dinge nie … is dit dalk 'n mens se manier om iets te verwerk wat jy nie met ander mense wil deel nie, wonder ek nou)? Maar dan, jare later, as ek dit weer raaklees, is ek dankbaar dat ek dit "oorleef" het … en dan het ek ook al met hulle vuur toe gegaan … bevrydend!
Ek voel sommer ligter asof ek van dooie gewig ontslae geraak het. Besef weer vandag dat die eina krake waarlik lig binnelaat en mens in staat stel om lig vir ander ook te kan gee. Dankbaar vir groei en sagter kyk.
Mooi so, Erna! Ek het self vanoggend op 'n toer gegaan, deur drie laaie van my bedkassie. Daar ontdek ek toe ook ou kaartjies en geskrifte… alles weggegooi! Dis voorwaar bevrydend!
Nogal lekker om voor mensself pad te gee.
Ek het egter twee dagboeke ontdek waarin ek briewe vir my kinders geskryf het… so soetsappig, maar ek los dit vir wanneer hulle eendag my goed opruim.😝🤣
Ek het ook so leêr gemaak.😉😘
Ek dink baie aan jou wat dinge begin brand het. Glo dit moet bevrydend wees.
Ek is op die punt om die skryfkamer met salie te berook om seker te maak my woorde neerpen plek is heeltemal skoon.